Ego Vuillelmus divina miseratione Lingonensis episcopus omnibus ad quos presentes littere pervenerint salutem in Domino. Noverit universitas vestra quod cum inter me ex una parte et abbatem et conventum Besuensem ex altera super constructione murorum Besuensis ville, quibus eam ad munimen ambitus cingere conabantur, discordia verteretur; tandem bonorum et prudentum virorum, interveniente consilio, bonum pacis inter nos fuit taliter reformatum, quod ego in multorum presentia sum confessus, quod cum inquisitionem fecissem utrum aliquis predecessorum meorum contradixisset monachis vel Burgensibus ne munirent, quod contradictum fuisset aliquando, non inveni per eam ipsis non prohibens ne perficerent munitionem inceptam, promittens etiam quod ne muniant, nunquam de cœtera contradicam super omnibus aliis utriusque ecclesie Lingonensis videlicet et Besuensis integro jure servato, quasdam etiam litteras quas habent a me monachi supradicti, scilicet istas que presentibus subjunguntur confirmans eisdem. Ego Vuillelmus divina miseratione Lingonensis episcopus, notum facio omnibus tam presentibus quam futuris, quod ego recognosco me in villa Besue nullam habere collectam prisiam seu extorsionem aliquam nisi de voluntate abbatis et hominum. In cujus rei testimonium presentes litteras feci sigilli mei munimine roborari. Actum anno gratie millesimo ducentesimo nono, mense martio. § Quod ut ratum et stabile permaneat, presentem paginam feci sigilli mei munimine roborari. Ad majorem etiam securitatem nobilis viri Odonis ducis Burgundie qui etiam dicte pacis extitit mediator, feci sigillum apponi. Actum Divione, anno Domini millesimo ducentesimo tertio decimo.